PATVIRTINTA

Kalvarijos sav.

Akmenynų pagrindinės mokyklos

direktoriaus 2018 m. rugpjūčio 30 d.

Įsakymu Nr. 64.1

**KALVARIJOS SAV. AKMENYNŲ PAGRINDINĖS MOKYKLOS ASMENS DUOMENŲ TVARKYMO**

**TAISYKLĖS**

**I SKYRIUS**

**BENDROSIOS NUOSTATOS**

1. Kalvarijos sav. Akmenynų pagrindinės mokyklos asmens duomenų tvarkymo taisyklių (toliau – Taisyklės) tikslas – reglamentuoti darbuotojų ir mokinių asmens duomenų tvarkymą ir apsaugą Kalvarijos sav. Akmenynų pagrindinėje mokykloje (toliau – Mokykla), užtikrinant Lietuvos Respublikos asmens duomenų teisinės apsaugos įstatymo, (toliau – ADTAĮ), kitų teisės aktų, reglamentuojančių asmens duomenų tvarkymą ir apsaugą, laikymąsi ir įgyvendinimą.

2. Mokyklos darbuotojai, įgalioti tvarkyti asmens duomenis, privalo laikytis šių Taisyklių, turi būti pasirašytinai su jomis supažindinami. Mokyklos darbuotojai, atlikdami savo pareigas ir tvarkydami asmens duomenis, privalo laikytis pagrindinių asmens duomenų tvarkymo principų bei konfidencialumo ir saugumo reikalavimų, įtvirtintų ADTAĮ ir šiose Taisyklėse.

3. Taisyklėse vartojamos sąvokos atitinka ADTAĮ vartojamas sąvokas.

4. Taisyklių nuostatos negali plėsti ar siaurinti Įstatymo taikymo srities bei prieštarauti ADTAĮ nustatytiems asmens duomenų tvarkymo principams ir kitiems asmens duomenų tvarkymą reglamentuojantiems aktams.

**II SKYRIUS**

**SPECIALIOSIOS NUOSTATOS**

5. Asmens duomenys Mokykloje tvarkomi šiais tikslais:

5.1. mokinių mokymo sutarčių apskaitai, elektroninio dienyno pildymui, įvairių pažymėjimų išdavimui, mokinių krepšelio paskaičiavimui, vaiko gerovės komisijos darbo organizavimui ir vykdymui, socialinio pedagogo darbo organizavimui ir vykdymui, neformaliojo švietimo veiklos organizavimui, nemokamo maitinimo organizavimui, mokyklos nelankančių mokinių apskaitai.

5.2. mokyklos darbuotojų darbo sutarčių sudarymui, kvalifikacijos pažymėjimų išdavimui, saugos, sveikatos, priešgaisrinės saugos instruktažų dokumentų ir žurnalų pildymui, įgaliojimų išrašymui, atlyginimų pravedimui į banko sąskaitą, metinei pajamų mokesčio

deklaracijai ir Valstybinio socialinio draudimo fondo valdybai prie Socialinės apsaugos ir darbo ministerijos (toliau – SODRA) pateiktoms ataskaitoms apie darbuotojų darbo užmokestį ir socialinio draudimo įmokas.

6. Mokyklos asmens duomenų tvarkymo tikslai nustatomi vadovaujantis:

 6.1. Lietuvos Respublikos švietimo įstatymu, Lietuvos Respublikos Vyriausybės 2008 m. spalio 22 d. Nr. 1081 „Dėl Lietuvos Respublikos Vyriausybės 1997 m. rugpjūčio 4 d. nutarimu Nr. 889 „Dėl mokyklinio amžiaus vaikų iki 16 metų apskaitos tvarkos patvirtinimo“ pakeitimo“;

 6.2. Lietuvos Respublikos švietimo ir mokslo ministro 2016 m. gegužės 5 d. įsakymu Nr. V-405 patvirtintais Mokinių registro nuostatais bei kitais švietimo veiklą reglamentuojančiais teisės aktais.

7. Mokyklos darbuotojai, atlikdami savo pareigas ir tvarkydami asmens duomenis, privalo laikytis pagrindinių asmens duomenų tvarkymo principų:

7.1. asmens duomenys turi būti tvarkomi tiksliai, sąžiningai ir teisėtai. Mokykla asmens duomenis tvarko vadovaujantis ADTAĮ ir kitais asmens duomenų tvarkymą mokyklose reglamentuojančiais teisės aktais;

7.2. asmens duomenys renkami Taisyklių 5 punkte apibrėžtais tikslais ir esant duomenų subjekto sutikimui (1 priedas) ir po to tvarkomi su šiais tikslais suderintais būdais;

7.3. asmens duomenys turi būti tikslūs ir, jei reikia asmens duomenų tvarkymui, nuolat atnaujinami. Pagal Mokinių registro nuostatas, mokinių asmens duomenys atnaujinami ne rečiau kaip 2 kartus per metus. Lietuvos Respublikos švietimo ir mokslo ministerijos (toliau – ŠMM) nustatytu laiku t. y. priėmus naujus mokinius ir suformavus klases naujiems mokslo metams. Taip pat duomenys turi būti tikslinami ir atnaujinami, kai tik duomenų subjektas praneša apie jų pasikeitimą;

7.4. asmens duomenys turi būti tapatūs, tinkami ir tik tokios apimties, kuri būtina jiems rinkti ir toliau tvarkyti:

7.4.1. mokinių mokymo sutarčių apskaitai, elektroninio dienyno pildymui, įvairių pažymėjimų išdavimui, mokinių krepšelio paskaičiavimui, vaiko gerovės komisijos darbo organizavimui ir vykdymui, socialinio pedagogo darbo organizavimui ir vykdymui, pagrindinio ugdymo pasiekimų patikrinimo organizavimui ir vykdymui, neformaliojo švietimo organizavimui, nemokamo maitinimo organizavimui, mokyklos nelankančių mokinių apskaitai;

7.4.2. mokyklos darbuotojų darbo sutarčių sudarymui, kvalifikacijos pažymėjimų išdavimui ir žurnalų pildymui, saugos, sveikatos, priešgaisrinės saugos instruktažų, dokumentų ir žurnalų pildymui, įgaliojimų išrašymui, atlyginimų pravedimui į banko sąskaitą, metinei pajamų

mokesčio deklaracijai ir SODRA pateiktoms apie darbuotojų darbo užmokestį ir socialinio draudimo įmokas;

7.5. asmens duomenys renkami:

7.5.1. mokymų sutarčių apskaitos tikslu – mokinių, jų tėvų (globėjų, rūpintojų) vardai, pavardės, gimimo data, gyvenamoji vieta ir telefonų numeriai;

7.5.2. dienyno pildymo tikslu – mokinio vardas, pavardė, klasė, mokslo metai, įvertinimai, tėvų (globėjų, rūpintojų) vardai, pavardės, gyvenamoji vieta, telefonų numeriai;

 7.5.3. įvairių pažymėjimų išdavimo tikslu – mokinio vardas, pavardė, gimimo data, pažymėjimo serija, numeris, išdavimo data, registracijos numeris;

7.5.4. mokinių krepšelio paskaičiavimo tikslu pagal Mokinių registro (toliau – MR) nuostatus, Mokykla:

7.5.4.1. privalomai tvarko šiuos duomenis: mokinių vardą, pavardę, asmens kodą, lytį, gimimo datą, mokytis į Mokyklą atvykimo/išvykimo duomenis, bendrus duomenis apie mokslą (kalba, kuria mokosi, kalbos kurių mokosi, mokymosi forma, pažymėjimai, mokyklos baigimo data, socialiai remtinas/remiamas, klasė, kurso kartojimas);

7.5.4.2. neprivalomai gali tvarkyti šiuos duomenis: adresą, telefono numerį, tėvų, globėjų ar rūpintojų vardus, pavardes bei kontaktinius telefonus.

7.5.5. vaiko gerovės komisijos darbo organizavimo ir vykdymo tikslu – mokinio vardas, pavardė, gimimo data, gyvenamoji vieta, telefono numeris, sutrikimai. Ypatingi asmens duomenys, specialieji mokinio poreikiai gali būti tvarkomi tik esant tėvų (globėjų, rūpintojų) raštiškam sutikimui;

7.5.6. neformaliojo švietimo organizavimo tikslu – mokinio vardas, pavardė, klasė, vadovas, mokslo metai;

7.5.7. Mokyklos nelankančių mokinių apskaitos tikslu – mokinio vardas, pavardė, klasė, gimimo data;

7.5.8. socialinio pedagogo darbo tikslais – mokinio vardas, pavardė, gimimo data, asmens kodas, faktinė gyvenamoji vieta, tėvų (globėjų, rūpintojų) telefonų numeriai, tėvų (globėjų, rūpintojų) asmens kodai;

7.6. asmens duomenys turi būti saugomi ne ilgiau, nei to reikalauja duomenų tvarkymo tikslai;

8. Duomenų rinkimo tvarka:

8.1. priėmus naujus mokinius ir suformavus klases naujiems mokslo metams duomenys apie mokinius į MR įvedami iš mokyklai pateiktų dokumentų (mokinio vardas, pavardė, gimimo data, asmens kodas, tėvų (globėjų, rūpintojų) vardai, pavardės iš gimimo liudijimo, paso).

8.2. duomenis į MR įveda ir toliau tvarko Mokyklos direktoriaus įsakymu paskirtas darbuotojas;

 8.3. į MR įvesti duomenys ne rečiau kai 2 kartus per metus (dažniau, kai dėl duomenų patikslinimo kreipiasi pats duomenų subjektas) elektroninio ryšio priemonėmis siunčiami savivaldybės administracijos švietimo skyriui.

9. Duomenų teikimas duomenų gavėjams. Asmens duomenys gali būti teikiami tik vadovaujantis ADTAĮ 5 straipsnyje nustatytais teisėto tvarkymo kriterijais arba gavus duomenų gavėjo prašymą (pagal ADTAĮ 6 straipsnį).

10. Asmens duomenis tvarko tik tie asmenys, kuriems jie yra būtini funkcijų vykdymui:

10.1. mokytojai, klasių vadovai elektroninio dienyno pildymo tikslu – mokinio vardas, pavardė, gimimo data, klasė, mokslo metai, įvertinimai, tėvų (globėjų, rūpintojų) vardai, pavardės, faktinė gyvenamoji vieta, telefonų numeriai, elektroninių paštų adresai;

10.2. vaiko gerovės komisija – darbo organizavimo ir vykdymo tikslu – mokinio vardas, pavardė, gimimo data, faktinė gyvenamoji vieta, telefono numeris, sutrikimai. Ypatingi asmens duomenys, specialieji mokinio poreikiai gali būti tvarkomi tik esant tėvų (globėjų, rūpintojų) raštiškam sutikimui;

 10.3. socialinis pedagogas – darbo organizavimo ir vykdymo tikslu – mokinio vardas, pavardė, gimimo data, faktinė gyvenamoji vieta, tėvų (globėjų, rūpintojų) vardai, pavardės, faktinė gyvenamoji vieta, telefonų numeriai, elektroninio pašto adresai;

10.4. direktoriaus pavaduotojas ugdymui – darbo organizavimo ir vykdymo tikslu, Lietuvos Respublikos švietimo ir mokslo ministerijos vykdomiems tyrimams mokykloje atlikti – mokinio vardas, pavardė, gimimo data, klasė; mokinių sutarčių sudarymui reikalingi mokinių, tėvų (globėjų, rūpintojų) duomenys, pedagogų registre – pedagoginių darbuotojų vardas, pavardė, asmens kodas, duomenų perdavimo sistemoje KELTAS – mokinio vardas, pavardė, asmens kodas;

10.5. ūkvedys – darbuotojų saugos ir sveikatos, priešgaisrinės saugos instruktažų registravimo žurnalų pildymo tikslu – darbuotojų vardas, pavardė, asmens kodas, gimimo data;

10.6. sekretorius - darbuotojų darbo sutarčių sudarymo, darbuotojų asmens bylų formavimo ir tvarkymo, pažymėjimų ir pažymų išdavimo tikslais – vardas, pavardė, gimimo data, asmens kodas, faktinė gyvenamoji vieta, telefonų numeriai, elektroninio pašto adresai, šeiminė padėtis; MR duomenų tvarkymo tikslu – mokinio vardas, pavardė, gimimo data, asmens kodas, tėvų (globėjų, rūpintojų) jeigu mokiniui nėra 18 metų, vardas, pavardė, faktinės gyvenamosios vietos

adresas, telefonų numeriai; pedagogų registre – pedagoginių darbuotojų vardas, pavardė, asmens kodas, išsilavinimas, įgytas kvalifikacijos laipsnis, darbo stažas;

10.7. bibliotekininkas - mokinio vardas, pavardė, gimimo data; darbuotojo vardas ir pavardė, gimimo data, telefonų numeriai, elektroninio pašto adresai;

10.8. informacinės sistemos švietimo įstaigoms „Mano dienynas“ (toliau – Dienynas) administratorius dienyno pildymo tikslu - mokinio vardas, pavardė; mokytojo vardas ir pavardė;

10.10. buhalteris – įgaliojimų išrašymo, atlyginimų pravedimo į banko sąskaitą, metines pajamų mokesčio deklaracijos ir SODRA ataskaitos apie darbuotojų darbo užmokestį ir socialinio draudimo įmokas pateikimo tikslais.

**III SKYRIUS**

**DUOMENŲ SUBJEKTŲ TEISĖS**

11. Direktoriaus įsakymu paskirtas Mokyklos darbuotojas turi užtikrinti, kad duomenų subjekto teisės būtų tinkamai įgyvendintos ir visa reikalinga informacija duomenų subjektui būtų pateikiama aiškiai, suprantamai bei priimtina forma.

12. Duomenų subjekto – Mokyklos darbuotojo, mokinio, jo tėvų ir kitų teisėtų vaiko atstovų – teisės ir jų įgyvendinimo būdai:

12.1. žinoti (būti informuotam) apie savo asmens duomenų tvarkymą:

12.1.1. Mokykla tiesiogiai iš mokinio ar jo tėvų (globėjų, rūpintojų) rinkdama asmens duomenis, privalo suteikti tokią informaciją: savo rekvizitus, kokiais tikslais tvarkomi mokinio asmens duomenys; kam ir kokiais tikslais jie teikiami; kokius asmens duomenis mokinys (jo tėvai globėjai, rūpintojai) privalo pateikti ir kokios yra duomenų nepateikimo pasekmės;

12.1.2. Mokykla privalo duomenų subjektui suteikti informaciją apie teisę susipažinti su jo asmens duomenimis, teisę reikalauti ištaisyti neteisingus, neišsamius, netikslius jo asmens duomenis bei teisę nesutikti, kad būtų tvarkomi tam tikri neprivalomi duomenų subjekto asmens duomenys. Tokia informacija turėtų būti suteikiama duomenų rinkimo metu, pvz., klasės susirinkimo metu, kai mokinių tėvai (globėjai, rūpintojai) pildydami anketas pateikia savo ir mokinio asmens duomenis;

12.2. susipažinti su savo asmens duomenimis ir kaip jie yra tvarkomi:

12.2.1. jei mokiniui (jo tėvams, globėjams, rūpintojams) kyla klausimų dėl jo asmens duomenų tvarkymo, jis pateikdamas asmens tapatybę patvirtinantį dokumentų, turi teisę kreiptis į Mokyklos administraciją ir gauti informaciją iš kokių šaltinių ir kokie jo asmens duomenys surinkti, kokiu tikslu jie tvarkomi, kam teikiami;

12.2.2. Mokyklos paskirtas darbuotojas parengia atsakymą ir pateikia prašomus duomenis ne vėliau kaip per 30 kalendorinių dienų nuo kreipimosi dienos. Duomenų subjekto prašymu tokie duomenys turi būti pateikiami raštu;

12.3. reikalauti ištaisyti, sunaikinti savo asmens duomenis arba sustabdyti savo asmens duomenų tvarkymo veiksmus, kai duomenys tvarkomi nesilaikant ADTAĮ nuostatų. Jei duomenų subjektas, susipažinęs su savo asmens duomenimis, nustato, kad jo asmens duomenys yra neteisingi, neišsamūs ar netikslūs, ir pateikdamas asmens tapatybę patvirtinantį dokumentą, kreipiasi į Mokyklą, Mokyklos paskirtas darbuotojas nedelsiant privalo asmens duomenis patikrinti ir duomenų subjekto prašymu (rašytine, žodine ar kita forma) nedelsiant ištaisyti neteisingus, neišsamius, netikslius asmens duomenis ir (ar) sustabdyti tokių asmens duomenų tvarkymo veiksmus, išskyrus saugojimą;

 12.4. teisė nesutikti, kad būtų tvarkomi asmens duomenys:

12.4.1. mokinys (jo tėvai, globėjai, rūpintojai) turi teisę nesutikti (raštu, žodžiu ar kitokia forma), kad būtų tvarkomi tam tikri neprivalomi asmens duomenys. Toks nesutikimas gali būti pareikštas duomenų rinkimo metu ne užpildant tam tikrų prašymo, sutarties ar anketos vietų (eilučių) arba vėliau gavus bet kokios formos duomenų subjekto prašymą nutraukti tam tikrų neprivalomų asmens duomenų tvarkymą. Kad ši teisė būtų įgyvendinama, duomenų subjektui privalo būti suteikta informacija, kurie jo asmens duomenys yra neprivalomi tvarkyti.

**IV SKYRIUS**

**KONFIDENCIALUMO IR SAUGUMO NUOSTATOS**

13. Mokyklos darbuotojai, direktoriaus įsakymu paskirti tvarkyti asmens duomenis, turi laikytis konfidencialumo principo, pasirašyti konfidencialumo pasižadėjimą (2 priedas) ir laikyti paslaptyje bet kokią su asmens duomenimis susijusią informaciją, su kuria jie susipažino vykdydami savo pareigas, nebent tokia informacija būtų vieša pagal galiojančių įstatymų ar kitų teisės aktų nuostatas. Pareiga saugoti asmens duomenų paslaptį galioja taip pat ir perėjus dirbti į kitas pareigas, pasibaigus darbo ar sutartiniams santykiams.

14. Mokyklos direktorius įsakymu paskiria atsakingą darbuotoją, kuris pasirašytinai supažindina naujai priimtus darbuotojus su Taisyklėmis ir užtikrina šių Taisyklių įgyvendinimą.

15. Mokyklos direktorius turi užtikrinti, kad asmenys, kurie įsakymu paskirti atsakingais už asmens duomenų apsaugą, dokumentus su asmens duomenimis laikytų uždaromose spintose.

16. Darbuotojai gali susipažinti bei naudotis tik tais dokumentais ir duomenų rinkmenomis, su kuriais susipažinti ir juos tvarkyti jie buvo įgalioti.

17. Darbuotojai turi imtis priemonių, kad būtų užkirstas kelias atsitiktiniam ar neteisėtam asmens duomenų sunaikinimui, pakeitimui, atskleidimui, taip pat bet kokiam kitam neteisėtam

tvarkymui, saugodami dokumentus bei duomenų rinkmenas tinkamai ir saugiai bei vengiant nereikalingų kopijų darymo. Jei darbuotojas abejoja įdiegtų saugumo priemonių patikimumu, jis turi kreiptis į tiesioginį savo vadovą, kad būtų įvertintos turimos saugumo priemonės ir, jei reikia, inicijuotas papildomų priemonių įsigijimas ir įdiegimas.

18. Darbuotojas, kuris automatiniu būdu tvarko asmens duomenis arba iš kurių kompiuterių galima patekti į vietinio tinklo sritis, kuriuose yra saugomi asmens duomenys, privalo naudoti sukurtus slaptažodžius. Darbuotojas, dirbantis konkrečiu kompiuteriu, gali žinoti savo slaptažodį.

19. Už kompiuterių priežiūrą atsakingi darbuotojai privalo užtikrinti, kad asmens duomenų rinkmenos nebūtų „Matomos“ iš kitų kompiuterių.

20. Mokyklos tvarkomi asmens duomenys viešai neskelbiami.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_